  Анжелика Тихонова корреспондент 25-тӥ оштолэзе 12 часын Воткаысь Пётр Чайковскийлэн музей-юртэзлэн концерт залаз крезьгурчи сярысь «Чайковский. Русский Гений» фильмез кылдытӥсьёсын Елена Васюковаен но Михаил Ананьевен пумиськон ортчоз. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Нош 7-тӥ куартолэзе Воткаысь «Юбилейный» культура юртын «Чайковский. Русский Гений» фильмен (16+) тодматон ортчоз. Мылкыд карисьёс режиссёрен но продюсерен вераськыны, юанъёс сётыны, фильме пырымтэ кадръёсты адӟыны быгатозы Фильмен тодматон азьын Пётр Чайковскийлэн музей-юртаз «За кадром» нимо адӟытон усьтӥськоз. Отын фильмез кылдытон историен, съёмкаосысь кадръёсын тодматскыны луоз. Пыронэз дунтэк.  Ватсалом, фильмез крезьгурчи улэм вакытысь ужкагазъёс, гожтэтъёс, тодэ ваёнъёс вылэ пыкиськыса лэсьтӥзы. Съемкаос Чайковскийлэн музеяз, Санкт-Петербургын, Клинын но Нью-Йоркын ортчизы. Пётр Чайковскийлэсь рользэ Вахтангов нимо театрысь артист Владимир Логвинов шудӥз, яратоно гувернанткаез Лариса Лужина луиз, братэз но биографез – Авангард Леонтьев, нош кузпалызлэсь рользэ шудыны Дарья Поверенновалы шуд усиз. Фильм оглом 110 минут кыстӥське. Отчы шудон сценаос сяна, документальной люкетъёс но пыризы. Кылсярысь, Юрий Башметэн, Илзе Лиепаен но мукет лулчеберет удысысь дано адямиосын крезьгурчи сярысь вераськонъёс. Тодэ вайытом, 2021-тӥ арын «П. И. Чайковскийлэн вордскем шаераз» («На родине П. И. Чайковского») фестивальлэн валтӥсь ужрадъёсыз стадионъёсын ортчозы.   Тегъёс: Лулчеберет Удмуртия Чайковский крезьгурчиос Вотка ВладимирСоловьёв  